Útskrift frá Fjölbrautaskóla Vesturlands Föstudaginn 21. maí var Fjölbrautaskóla Vesturlands slitið og 67 nemendur brautskráðir við hátíðlega athöfn á sal skólans . Hörður Ó. Helgason skólameistari ávarpaði samkomugesti og afhenti útskriftarnemum skírteini sín . Hafdís Fjóla Ásgeirsdóttir aðstoðarskólameistari flutti annál vorannar 2010 og Jóhann Skúli Björnsson nýstúdent flutti ávarp fyrir hönd útskriftarnema . Kristín Edda Egilsdóttir fékk viðurkenningu skólans fyrir bestan námsárangur nýstúdenta á vorönn 2010 . Magnús Ingimarsson fékk Kötluverðlaun fyrir bestan námsárangur iðnnema sem luku námi á vorönn 2010 . Aðrir útskriftarnemar sem fengu verðlaun og viðurkenningar eru Bergþóra Sveinsdóttir , Guðmundur Böðvar Guðjónsson , Kristín Þóra Jóhannsdóttir , Leifur Guðni Grétarsson og Líf Lárusdóttir . Námsstyrkur Akraneskaupstaðar skiptist jafnt milli tveggja umsækjenda sem báðir luku námi á vorönn 2010 . Þau eru Kristín Edda Egilsdóttir sem lauk stúdentsprófi af viðskipta - og hagfræðibraut og Aron Öfjörð Jóhannesson sem lauk stúdentsprófi af náttúrufræðibraut með eðlisfræðikjörsviði . Aron Öfjörð Jóhannesson hlaut einnig verðlaun úr minningarsjóði um Þorvald Þorvaldsson . Ásbjörn Egilsson sem lauk stúdentsprófi af náttúrufræðibraut með lífvísindakjörsviði í desember 2009 fékk verðlaun fyrir framúrskarandi námsárangur úr sjóði Guðmundar P. Bjarnasonar á Sýruparti . Hörður Ó. Helgason skólameistari ávarpaði útskriftarnemendur í lokin , árnaði þeim heilla og þakkaði þeim fyrir samveruna . Að athöfn lokinni þáðu gestir veitingar í boði skólans .